Ego Guillelmus, dictus abbas Pontiniacensis, et totius ejusdem monasterii conventus, notum fieri volumus, tam futuris quam præsentibus, quod cum inter ecclesiam nostram et canonicos Sancti-Martini Turonensis, de multis quæstionibus et querelis controversia verteretur, tandem Domino annuente, tali modo sopita est: quod nos Pontiniacenses de cetero ædificium nostrum de Chableis, quod intra tres vias clauditur, sicut murus noster determinat et distinguit passifice (sic) et libere possidebimus; domunculam et olchiam quæ intra tres vias clauduntur quas nondum acquisivimus, poterimus acquirere: ex alia vero parte domus nostræ, a domo Regnaudi Tornatoris quæ nostra est, usque ad domum nostram, si quid medium est, poterimus sine contradictione acquirere; et hæc omnia quando voluerimus concludere sub clausura et supradictis libere tenere. Salvo censu annuo triginta sex arpenta vinearum, quiete ac libere possidebimus in territorio Beati-Martini, apud Chableias, ita quod decem modios vini puri et receptabiles, præposito et obedientiario canonicorum Sancti-Martini, in festo Sancti-Remigii annuatim persolvemus. Statum est autem quod de terris quæ in territorio et in decimatione ecclesiæ Beati-Martini non sunt, sine decime requisitione, segetes apud domum nostram de Chableia poterimus deportare et animalia quæ terras excolunt cum suis ustensilibus collocare; olchiam nostram quæ est ultra viam prope domum nostram pasifice et libere possidebimus. De cetero vero, aut domum, aut terram, aut pratum, aut vineas emere aut edificare, aut quodcumque ædificium in territorio Sancti-Martini nobis non licebit acquirere. Si vero aliquid hujusce modi nobis quoquo modo collata fuerint, ea ultra annum in talem manum ponemus unde jus ecclesiæ Beati-Martini deperire non possit. Quam compositionem nos ratam habentes, confirmavimus et sigilli nostri munimine roboravimus. Actum ab Incarnatione Domini anno millesimo centesimo decimo octavo.